
    Mami, poď na chvílku sem


    


    Ako často vám vaše dieťa hovorí: „Mami, poď na chvíľku sem...“? Vy idete za ním „na chvíľu“ a potom strávite večnosť opravovaním niečoho, čo sa rozbilo na nerozpoznateľné kúsky, riešite príliš komplikované domáce úlohy alebo hľadáte pár topánok, ktoré sú dieťaťu už aj tak malé.


    Ak vám tieto slová znejú povedome, pravdepodobne váhate, či jedna minúta modlitby môže zmeniť niečo vo vašom živote, upevniť vzťah s Bohom a vašimi deťmi. Ale v skutočnosti záleží na každej jednej mama-minúte. Modlitby v tejto knihe sú napísané tak, aby vás viedli bližšie do Božej prítomnosti, útechy, pokoja, k vnímaniu jeho vnuknutí, perspektívy, nádeje pre váš život a pre život vašich detí.


    Vo vašom živote dávate do popredia priority druhých a často za nich rozhodujete. Nech vám stránky tejto knihy pomôžu nájsť osvieženie a útočisko. Keď sa budete modliť za seba a svoju rodinu, budete obnovení pokojom a svätosťou. Ak sa cítite vyčerpaná, neistá alebo si zúfalo potrebujete oddýchnuť, potom vás rozhovor s Bohom obnoví, opäť začnete chváliť Pána a nebudete sa môcť dočkať, kedy sa podelíte o svoju vieru s vašimi deťmi.


    


    


    Minútové modlitby pre mamy


    Len živý, živý ťa velebí ako ja dnes;

    otec synom zvestuje tvoju vernosť.


    Iz 38, 19


    


    Pravdou je, že vaše deti nie sú jediné, ktoré sa vás pýtajú, či máte na ne chvíľku času. Aj Stvoriteľ vám tieto slová šepká do srdca. Možno aj kričí a hlasno na vás volá, aby upútal vašu pozornosť, keď varíte obed, keď ste zahĺbená do svojej činnosti alebo riešite nejakú drámu, ktorú mamy denne zažívajú. Pán sa vám s túžbou prihovára...


    Mama, poď na chvíľu. Príď dnes ku mne. Tvoje srdce túži byť naplnené Stvoriteľom. Tvoja myseľ hľadá múdrosť a jasnosť. Tvoje telo potrebuje obnovu, po ktorej baží každá jedna bunka. Vo svojom vnútri túžiš byť ženou a matkou, ktorá sa modlí. Minúta modlitby ťa bude viesť k plnej večnosti. Pozerám sa na teba, milujem ťa a pripomínam ti moju milosť.


    Dovoľ mi, aby som mohol uzdraviť aj úplne rozdrvené oblasti tvojho života. Daj mi čas na vyriešenie problémov v rodine a ja ti poskytnem svoj pohľad na vec, dám ti dar rozlišovania, viery a pravdy. Spolupracuj so mnou, aby sme mohli


    spoločne nájsť každý jeden kúsok osobnosti, ktorý je ukrytý pod vinou, strachom a únavou –, alebo ktorý nepatrí do môjho plánu pre tvoj život.


    Mama, poď na chvíľku...

  


  


  


  Dôvera


  


  


  Detská viera


  Ježiš mu povedal: „Uveril si, pretože si ma videl. Blahoslavení, ktorí nevideli, a uverili.“


  Jn 20, 29


  


  S veľkou radosťou sledujem, ako moje deti prijímajú vieru. Pane, vytvárajú si k tebe milé, nevinné puto, nosia v sebe prirodzenú úctu a obdiv k svojmu Stvoriteľovi. Snažila som sa porovnať ich vieru s mojou, ale pravda je, že je tu veľký rozdiel. Ja sa môžem obzrieť späť. Vidím dôkazy o tvojej vernosti vo svojom živote. Moje deti nemajú takúto skúsenosť. Preto som veľmi dojatá, keď sa pozerám na malé zložené ruky, zatvorené očká a jemné pery, ktoré šepkajú modlitbu vo viere. Som svedkom blahoslavených, pretože oni uverili, hoci nevideli. Dôverujú, aj keď nemajú žiaden zoznam dôkazov o tvojej vernosti.


  Je to dar. Byť rodičom je dar na každý jeden deň. Ďakujem ti, Pane, že si mi dal príležitosť byť svedkom čistej a úprimnej viery skrze vieru svojich detí.


  


  Život je viac


  A svojim učeníkom povedal: „Preto vám hovorím:


  Nerobte si starosti o život, čo budete jesť,


  ani o telo, čo si oblečiete. Veď život je viac


  ako pokrm a telo viac ako odev.“


  Lk 12, 22-23


  


  Chcela som mať pod kontrolou všetko, a preto som si svoj život zaškatuľkovala do kategórií. No veľmi rýchlo som si uvedomila, aká som naivná, keď som si myslela, že tento trik zlikviduje moje obavy a starosti. Som žena viery, a aj napriek tomu som sa uchýlila k takýmto rozumovým trikom a hrám. Och.


  Pane, som ako učeníci, ktorí si len veľmi pomaly začínali uvedomovať, ako sa o nich staráš a ešte pomalšie si uvedomili, že ti môžu dôverovať úplne. Život je viac ako jedlo, účty, pracovný rozvrh, sledovanie stavu platobných kariet, nočné boje, diéty alebo nadštandardné poistenie. Život si ty, Pane. Život je viera. Život je láska. Život je milosť. Život je dôvera v teba, môj milý Spasiteľ.


  


  Všetko máme v tebe


  Dôveruj celým srdcom Hospodinovi


  a nespoliehaj sa na svoj rozum.


  Na všetkých svojich cestách ho poznávaj


  a on sám ti urovná chodníky.


  Prís 3, 5-6


  


  Vždy som chcela, aby si sa stal Pánom nad životom mojich detí, ale aj napriek tomu som sa doteraz snažila držať si ich pre seba každým kúskom svojho materského srdca. Ticho si ku mne prehovoril a požiadal si ma, aby som každé dieťa odovzdala do tvojej starostlivosti a pre tvoj cieľ. Potom si sa na mňa pozeral, ako sa snažím tvrdohlavo držať okolnosti aj ľudí, až kým moje svaly neochabli vyčerpaním.


  Teraz som pripravená zbaviť sa strachu a úplne ti dôverovať. Padám na kolená a dvíham k tebe celý svoj život, vrátane ľudí, ktorí sú mi najdrahší. Áno, Pane, stále budeš odo mňa počúvať veľmi veľa prosieb v nadchádzajúcich dňoch (chcem povedať rokoch), pretože toto úplne odovzdanie sa je pre mňa nové. Ale chcem to, naozaj to chcem.


  


  Je dobré dôverovať


  Preto sa navzájom prijímajte,

  ako vás aj Kristus prijal na Božiu slávu.


  Nech vás Boh nádeje naplní všetkou radosťou

  a pokojom vo viere, aby sa vaša nádej rozhojnila mocou Ducha Svätého.


  Rim 15, 7;13


  


  Ježiš, tvoje prijatie je pre mňa vzorom lásky a milovania druhých. Je dobré, keď ti dôverujem, že ma povedieš len k dobrým veciam. Moja rodina je pre mňa drahocenná, všetkých túžim objímať a prijímať tak, ako si ma to naučil. Nechcem, aby moje deti pochybovali o mojej láske, ani o tom, že sú tvoje deti, a preto majú veľkú hodnotu.


  Keď ma premáhajú moje nedostatky a zlyhania, ovládajú moje názory a obavy, Pane, upriam moju myseľ na teba. Daj, aby som ti úplne dôverovala a spoľahla sa na tvoju milosť. Chcem, aby zo mňa vychádzali len slová a skutky, ktoré budujú členov mojej rodiny. Pomôž mi, aby som druhých prijímala aj s ich nedostatkami a nie len pod istými podmienkami. Tak, ako ty prijímaš mňa bez podmienok. Je to dôkaz tvojej nekonečnej lásky.


  


  


  Cesta


  


  


  Tvoja cesta je dar


  Pouč chlapca na začiatku jeho cesty


  a neodchýli sa od nej ani v starobe.


  Prís 22, 6


  


  Som veľmi vďačná za to, že som vo svojom živote našla cestu – tvoju cestu, Pane. Nekráčala som po hladkých a vydláždených chodníkoch. Som vďačná za drsný terén na obchádzkach, pretože na každej odbočke a zákrute som sa naučila veľa o tvojej milosti. Teraz, Pane, som svoje srdce obrátila k tebe a už si ani len neviem predstaviť, že by som ešte niekedy vo svojom živote začala kráčať iným smerom.


  Pevne verím, že aj moje deti pôjdu po tvojej ceste. Chcem im rozprávať o tvojej pravde a absolútnej dobrote. V hĺbke srdca viem, že ak im dám tento základ, bude to pre ne vždy pevné miesto, aby mohli na ňom stáť blízko pri tebe, Pane. Keď vyrastú, svet ich začne premáhať. No ony budú schopné nájsť pevnú pôdu pod nohami na tvojom slove a na tvojej ceste.


  


  Ten, ktorý išiel na kríž


  ٫Ja poznám svoje zámery, ktoré mám s vami,‘

  znie výrok Hospodina, ‚sú to zámery pokoja,

  a nie nešťastia;

  dám vám budúcnosť a nádej.

  Keď budete ku mne volať, keď prídete a budete sa ku mne modliť,

  vypočujem vás. Budete ma hľadať a nájdete ma, lebo ma budete hľadať celým svojím srdcom. Dám sa vám nájsť,‘

  znie výrok Hospodina, ‚zmením váš údel,

  zhromaždím vás spomedzi všetkých národov

  a zo všetkých miest, kam som vás rozptýlil,‘

  znie výrok Hospodina, ‚a vrátim vás na miesto,

  odkiaľ som vás odviedol do zajatia.‘


  Jer 29, 11-14


  


  Ježiš, nemôžem si pomôcť. Chcela by som držať svoje deti za ruku na križovatkách života. Sama by som im chcela pošepkať, ktorou cestou sa majú vydať. Ale viem, že ty jediný si za moje deti zomrel na kríži.


  Pane, tvoja nesmierne veľká obeta sa nedá porovnávať. Svoje deti veľmi milujem, ale viem, že ty ich miluješ oveľa viac. Pripravil si im budúcnosť a sformoval si plány pre veľký cieľ. Dávaš tvar ich snom, aby sa stotožnili s tvojimi snami o nich. V každej chvíli dňa pokojne čakáš, kým k tebe zavolajú a nikdy sa od nich neodvrátiš, keď hľadajú tvoje vedenie. Ja nemôžem byť neustále po boku svojich detí, ale ty môžeš. Takýmto spôsobom, Pane, dávaš mamám hlboký pokoj.


  


  Nesieš ma


  Vtedy som vám povedal: Neľakajte sa ich,

  nemajte pred nimi strach! Hospodin, váš Boh, ktorý vás predchádza, bude sám bojovať za vás, ako to zjavne robil s vami v Egypte a na púšti. Tam si videl, že Hospodin, tvoj Boh,

  ťa niesol po celej ceste, ktorou ste sa uberali,

  ako muž nosieva svojho syna,

  kým ste neprišli na toto miesto.


  Dt 1, 29-31


  c


  V poslednom čase nemôžem spávať. Umieram túžbou dobre sa vyspať počas noci, cez deň snívam o tomto luxuse. No keď sa zvečerí, objavia sa obavy a je po spánku. Žiarlim na to, ako rýchlo dokážu deti zaspať aj napriek predchádzajúcemu tvrdohlavému odporu, a potom ich prenesiem do postele.


  Hoci im závidím, nechcela by som, aby tieto dni skončili a aby im starosti začali rušiť ich liečivý odpočinok. Plánujem ich napodobňovať a budem veriť, že ty pôjdeš predo mnou, zničíš úzkostlivé myšlienky a budeš bojovať so skutočným aj vymysleným nepriateľom. S úprimnou vierou sa dnes večer modlím, aby som zaspala hlbokým spánkom a dôverovala ti, že ma vezmeš do svojho náručia presne tak, ako starostlivý otec berie do náručia pokojne spiace dieťa.

